নুসরাত ইমরোজ তিশা অভিনয়ের প্রতিটি মাধ্যমেই সফল। চলচ্চিত্র-ছোটপর্দা দুই মাধ্যমেই বিশেষ যোগ্যতা প্রমাণ করেছেন এই তারকা। তিশার নাটক-টেলিছবি বা চলচ্চিত্র মানেই ভিন্ন স্বাদ। চলচ্চিত্রে সুঅভিনয়ের স্বীকৃতি স্বরূপ ‘অস্তিত্ব’ সিনেমাতে অভিনয়ের জন্য জাতীয় চলচ্চিত্র পুরস্কার ঘরে তুলেছেন তিশা। বর্তমানে মুক্তির অপেক্ষায় রয়েছে তিশার দুটি চলচ্চিত্র। সিনেমা দুটি হলো- মোস্তফা সরয়ার ফারুকীর ‘শনিবারের বিকেল’ এবং তৌকীর আহমেদের ‘ফাগুন হাওয়া’। দুটি সিনেমাতেই তিশা কেন্দ্রীয় চরিত্রে অভিনয় করেছেন। তবে চলচ্চিত্রের ব্যস্ততার কারণে বিশেষ দিবসগুলোতে শুধু ছোট পর্দার জন্য কাজ করেন, যেমন ঈদের অনুষ্ঠানমালায় তিনি অভিনয় করেছেন। এবারের ঈদেও একাধিক নাটক-টেলিছবিতে দেখা যাবে তিশাকে।